b"\n_START_ARTICLE_\nBahrain\n_START_SECTION_\nHistoria\n_START_PARAGRAPH_\nArkeologisten l\xc3\xb6yt\xc3\xb6jen perusteella on p\xc3\xa4\xc3\xa4telty, ett\xc3\xa4 sumerilaiset asuttivat Bahrainin p\xc3\xa4\xc3\xa4saarta jo ennen vuotta 2000 eaa. Se tunnettiin nimell\xc3\xa4 Dilmun, ja se toimi kauppapaikkana sumerien ja Induksen laakson v\xc3\xa4lill\xc3\xa4. 300-luvulla se liitettiin sassanidien imperiumiin. 600-luvulla alueen valloittivat muslimit, jotka v\xc3\xa4istyiv\xc3\xa4t portugalilaisten tielt\xc3\xa4 1500-luvulla. Persialaiset veiv\xc3\xa4t maan portugalilaisilta 1602. Nykyisen hallitsijasuvun esi-is\xc3\xa4 Ahmad ibn Al Khalifah syrj\xc3\xa4ytti persialaiset vuonna 1783. 1800-luvulla Britannia teki Bahrainin kanssa useita sopimuksia, joilla se lupasi suojata maata turkkilaisilta._NEWLINE_Vuonna 1913 Ottomaanien valtakunta ja Britannia allekirjoittivat sopimuksen, jolla tunnustettiin Bahrainin itsen\xc3\xa4isyys. Maa j\xc3\xa4i kuitenkin Britannian suojeluvaltioksi. Britannia vastasi saaren ulko- ja puolustuspolitiikasta. Bahrainin hallitsijalle j\xc3\xa4i teht\xc3\xa4v\xc3\xa4kseen hoitaa saaren sis\xc3\xa4politiikka._NEWLINE_Bahrainista l\xc3\xb6ydettiin \xc3\xb6ljy\xc3\xa4 vuonna 1902, mutta poraus alkoi vasta vuonna 1931, ja tuotannon alettua seuraavana vuonna maa modernisoitui nopeasti. Se hy\xc3\xb6tyi 1970-luvun \xc3\xb6ljykriisist\xc3\xa4 ja  hinnan noususta, ja monipuolisti talouttaan niin ett\xc3\xa4 se selvisi varsin hyvin, kun hinnat romahtivat 1980-luvun lopulla_NEWLINE_Bahrain oli Britannian suojeluvaltio vuoteen 1971 jolloin maa itsen\xc3\xa4istyi. Sit\xc3\xa4 ennen Iran yritti monta vuotta vaatia aluetta itselleen v\xc3\xa4itt\xc3\xa4m\xc3\xa4ll\xc3\xa4 ett\xc3\xa4 Bahrain olisi Iranin 14. maakunta._NEWLINE_Itsen\xc3\xa4isyyden j\xc3\xa4lkeen sunnalaiset ja \xc5\xa1iialaiset ovat k\xc3\xa4yneet kiistoja kesken\xc3\xa4\xc3\xa4n. Vastustaakseen \xc5\xa1iialaisia Bahrain on solminut puolustussopimuksia Saudi-Arabian ja muiden Persianlahden valtioiden kanssa. Bahrainin suhteita naapurimaahan Qatariin ovat haitanneet rajakiistat er\xc3\xa4ist\xc3\xa4 v\xc3\xa4h\xc3\xa4isist\xc3\xa4 maa-alueista._NEWLINE_1970-luvulla alkaneen Libanonin sis\xc3\xa4llissodan my\xc3\xb6t\xc3\xa4 Bahrainista tuli arabimaiden pankkitoiminnan keskus Beirutin sijaan. Iranin islamilaisen vallankumouksen j\xc3\xa4lkeen vuonna 1979 \xc5\xa1iiaenemmist\xc3\xb6 yritti vallankaappausta useasti hallitsevaa sunnieliitti\xc3\xa4 vastaan. Vuonna 1994 syntyi vakavia mellakoita naisten osallistuttua er\xc3\xa4\xc3\xa4seen urheilutapahtumaan. Pitkin 1990-lukua ja kes\xc3\xa4ll\xc3\xa4 2008 maassa oli mellakoita, p\xc3\xa4\xc3\xa4asiassa p\xc3\xa4\xc3\xa4kaupungin ulkopuolella, joista tiukasti sensuroitu media p\xc3\xa4\xc3\xa4asiassa vaikeni. Bahrainissa uskotaan Iranin lietsovan levottomuuksia._NEWLINE_Bahrain liittyi liittoutuneisiin voimiin Irakia vastaan Kuwaitin miehityksen j\xc3\xa4lkeen elokuussa 1990. Sen lent\xc3\xa4j\xc3\xa4t tekiv\xc3\xa4t iskuja Irakiin. Maassa on Yhdysvaltain viidennen laivaston tukikohta. Kuningas Hamad ibn Isa Al Khalifa nousi valtaan 1999 ja lupasi demokratiauudistuksia._NEWLINE_Vuonna 2001 p\xc3\xa4\xc3\xa4tettiin kansan\xc3\xa4\xc3\xa4nestyksell\xc3\xa4 siirty\xc3\xa4 perustuslailliseen monarkiaan. Vuoden 2002 parlamenttivaalit olivat ensimm\xc3\xa4iset yli 30 vuoteen, ja niiss\xc3\xa4 my\xc3\xb6s naiset saivat asettua ehdolle. Vuoden 2004 vaaleissa \xc5\xa1iiaoppositio sai yli 40\xc2\xa0% \xc3\xa4\xc3\xa4nist\xc3\xa4, ja \xc5\xa1iiamuslimi Jawad bin Salem al-Oraied nimettiin varap\xc3\xa4\xc3\xa4ministeriksi. Lokakuun 2010 parlamenttivaaleissa \xc5\xa1iiapuolue paransi asemiaan niukasti._NEWLINE_Helmikuussa 2011 Manamaan kertyi tuhansia mielenosoittajia Tunisian ja Egyptin tapahtumien innoittamina. 27. helmikuuta Obaman hallinto asettui kuningas Khalifan tueksi. Maaliskuun puoliv\xc3\xa4liss\xc3\xa4 maahan tuli tuhat saudiarabialaista sotilasta hallituksen tueksi ja Arabiemiraateista 500. Maa julistettiin kolmen kuukauden ajaksi poikkeustilaan. Seuraavana p\xc3\xa4iv\xc3\xa4n\xc3\xa4 turvallisuusjoukot hajottivat mielenosoitukset._NEWLINE_Vuoden 2014 vaalien alla \xc5\xa1iiapuolue kiellettiin kolmeksi kuukaudeksi, ja sen kannattajat boikotoivat vaaleja. YK:n asettama komitea nuhteli maata \xc5\xa1iiamuslimien oikeuksien polkemisesta. \xc5\xa1iiapuolue  Al-Wefaqin johtaja ja  merkitt\xc3\xa4v\xc3\xa4 uskonnollinen johtaja tuomittiin vankeuteen ja kaksi aktivistia tuomittiin kuolemaan poliittisesti v\xc3\xa4rittyneiss\xc3\xa4 oikeudenk\xc3\xa4ynneiss\xc3\xa4.\n_START_SECTION_\nPolitiikka\n_START_PARAGRAPH_\nBahrain on perustuslaillinen monarkia. Kuningas on ylin hallitsija, ja h\xc3\xa4nen sunnimuslimeihin kuuluvan sukunsa j\xc3\xa4senet pit\xc3\xa4v\xc3\xa4t hallussaan merkitt\xc3\xa4vi\xc3\xa4 poliittisia ja sotilaallisia virkoja. Maassa on ollut pitk\xc3\xa4\xc3\xa4n j\xc3\xa4nnitteit\xc3\xa4 sunnien ja \xc5\xa1iiaopposition v\xc3\xa4lill\xc3\xa4. Parlamentissa on 40 j\xc3\xa4sent\xc3\xa4._NEWLINE_Kuningas nimitt\xc3\xa4\xc3\xa4 maalle p\xc3\xa4\xc3\xa4ministerin ja hallituksen, nykyisen kuninkaan set\xc3\xa4 Khalifa ibn Salman Al Khalifa on ollut p\xc3\xa4\xc3\xa4ministerin\xc3\xa4 vuodesta 1971. Parlamentin yl\xc3\xa4huone, 40-j\xc3\xa4seninen (Majlis al-Shura) on my\xc3\xb6s kuninkaan nimitt\xc3\xa4m\xc3\xa4, alahuoneeseen (Majlis al-Nuwab) valitaan 40 j\xc3\xa4sent\xc3\xa4 yhden paikan vaalipiireist\xc3\xa4._NEWLINE_Manamassa on sijainnut vuodesta 1948 Yhdysvaltain 5. laivaston tukikohta.\n_START_SECTION_\nV\xc3\xa4est\xc3\xb6\n_START_PARAGRAPH_\nBahrainin v\xc3\xa4kiluku vuonna 2013 oli noin 1,25 miljoonaa. Se kaksinkertaistui vuosien 1999 ja 2013 v\xc3\xa4lill\xc3\xa4. Vuodesta 2008 alkaen yli puolet maan asukkaista on ollut ilman kansalaisuutta (non-bahraini). Ennusteen mukaan v\xc3\xa4kiluku jatkaa kasvuaan, ja saavuttaa kaksi miljoonaa vuoteen 2028 menness\xc3\xa4._NEWLINE_Arabia on virallinen kieli, muita kieli\xc3\xa4 ovat englanti, farsi ja urdu._NEWLINE_Bahrainissa suurin osa v\xc3\xa4est\xc3\xb6st\xc3\xa4 on muslimeja, vuoden 2010 v\xc3\xa4est\xc3\xb6nlaskennan mukaan 70,3\xc2\xa0%. _NEWLINE_Vuonna 2010 aikuisista 94,6% oli lukutaitoisia.\n_START_SECTION_\nTalous\n_START_PARAGRAPH_\nBahrainin on kiitt\xc3\xa4minen vauraudestaan \xc3\xb6ljy- ja maakaasuvarojaan sek\xc3\xa4 \xc3\xb6ljynjalostustaan. Kun varannot alkoivat ehty\xc3\xa4 1970-luvulla, hallitus on panostanut talouden monipuolistamiseen. Bahrain onkin nyt yksi Persianlahden johtavia pankki- ja tietoliikennekeskuksia._NEWLINE_Bahrainissa ei pid\xc3\xa4tet\xc3\xa4 tuloveroa eik\xc3\xa4 arvonlis\xc3\xa4veroa. Sen sijaan ty\xc3\xb6ntekij\xc3\xa4t maksavat yhden prosentin sosiaalivakuutusmaksua, ja \xc3\xb6ljyst\xc3\xa4 ja muista polttoaineista kannetaan veroa.\n_START_SECTION_\nLiikenne\n_START_PARAGRAPH_\nManaman lentoasema sijaitsee Manaman kaupungin pohjoispuolella al-Muharraqin saarella. Se pyrkii vahvistamaan asemaansa alueellisena ja tulevaisuudessa my\xc3\xb6s mannertenv\xc3\xa4listen lentojen solmukohtana._NEWLINE_T\xc3\xa4rkein rahtisatama on Mian Salmanin satama. Muharraqin saarella on pieni venesatama. Lis\xc3\xa4ksi suurilla telakoilla ja \xc3\xb6ljy- ja alumiiniyrityksill\xc3\xa4 on omat satamansa._NEWLINE_Bahrainin Saudi-Arabiaan yhdist\xc3\xa4v\xc3\xa4 Kuningas Fahdin pengertie rakennettiin vuosina 1968-1981. Silta on suunniteltu laajennettavaksi kapasiteetiltaan yli kaksinkertaiseksi. Suunnitteilla on my\xc3\xb6s yst\xc3\xa4vyyden silta, joka yhdist\xc3\xa4isi Bahrainin Qatariin. 40 km:n pituisesta sillasta on tehty periaatep\xc3\xa4\xc3\xa4t\xc3\xb6s jo vuonna 2005, ja keskusteluja jatkettiin taas 2013.\n_START_SECTION_\nKulttuuri\n_START_PARAGRAPH_\nBahrainilaiset ovat osa arabimaailmaa. Sunni- ja \xc5\xa1iiamuslimien v\xc3\xa4lill\xc3\xa4 on j\xc3\xa4nnitteit\xc3\xa4, ja identiteetti muotoutuu paljolti islamin suuntauksen mukaan. Bahrainilainen runous noudattaa paljolti klassisia arabiperinteit\xc3\xa4. Tunnettuja runoilijoita ovat Qasim Haddad, Ibrahim al'Urayyid ja Ahmad Muhammed Al Khalifah. Bahrainin emiiri Isa ibn Salman Al Khalifan mukaan nimetty Kulttuurikeskus Isa vihittiin k\xc3\xa4ytt\xc3\xb6\xc3\xb6n joulukuussa 2008. Rakennuksessa toimii muun muassa maan kansalliskirjasto._NEWLINE_Tunnetuin bahrainilainen perinneruoka machbous on lihaa tai kalaa riisin kanssa. Halva on perinteinen makeinen. My\xc3\xb6s samosa-piiraat ovat suosittuja._NEWLINE_Bahrainilaisten miesten perinneasu thobe on edelleen k\xc3\xa4yt\xc3\xb6ss\xc3\xa4, mutta varakkaat ihmiset teett\xc3\xa4v\xc3\xa4t thobeensa l\xc3\xa4nsimaisia piirteit\xc3\xa4 kuten rintataskuja. Miehet k\xc3\xa4\xc3\xa4riv\xc3\xa4t p\xc3\xa4\xc3\xa4ns\xc3\xa4 huiviin. Naiset k\xc3\xa4ytt\xc3\xa4v\xc3\xa4t p\xc3\xa4\xc3\xa4llysvaatteenaan pitk\xc3\xa4\xc3\xa4 vaatetta, abayaa ja hiukset peitet\xc3\xa4\xc3\xa4n hijabilla._NEWLINE_Jotkin avioliitot ovat edelleen j\xc3\xa4rjestettyj\xc3\xa4, mutta nykyisin sulhanen ja morsian usein tapaavat jo ennen h\xc3\xa4it\xc3\xa4. Aiemmin tyt\xc3\xb6t naitettiin noin 12-vuotiaina, nykyisin odotetaan usein ett\xc3\xa4 he ehtiv\xc3\xa4t k\xc3\xa4yd\xc3\xa4 koulunsa loppuun. H\xc3\xa4\xc3\xa4t ovat suurellisia, vieraita on usein yli 500.\n_START_SECTION_\nUrheilu\n_START_PARAGRAPH_\nBahrain on toinen kahdesta L\xc3\xa4hi-id\xc3\xa4n maasta, jossa ajetaan Formula 1 -kilpailuja. Bahrain International Circuit -radalla on ajettu osakilpailuja vuodesta 2004 l\xc3\xa4htien. Toinen L\xc3\xa4hi-id\xc3\xa4n kisapaikka on Abu Dhabin Grand Prix Yhdistyneiss\xc3\xa4 Arabiemiirikunnissa vuodesta 2009 l\xc3\xa4htien. Vuoden 2011 osakilpailua Bahrainissa varjostivat opposition voimakkaat mielenosoitukset sit\xc3\xa4 vastaan ja niinp\xc3\xa4 ulkopuolisten p\xc3\xa4\xc3\xa4sy kilparadalle estettiin._NEWLINE_Bahrain on osallistunut olympialaisiin 4\xe2\x80\x9314 urheilijan joukkueella vuodesta 1984. Se saavutti ensimm\xc3\xa4isen olympiamitalinsa Lontoossa 2012, kun Maryam Yusuf Jamal sijoittui 1\xc2\xa0500 metrin juoksussa pronssille._NEWLINE_Bahrainin jalkapallomaajoukkueen paras saavutus on ollut nelj\xc3\xa4s sija vuoden 2004 Aasian mestaruuskilpailuissa. Maaliskuussa 2011 se oli FIFAn rankingissa sijalla 96."